
Møtereferat Politisk styringsgruppe 
Møte nr. 3/2026 – 19.06.2026
	Til stede








Andre:


	Politisk styringsgruppe: 
Line Spiten, ordfører, Kongsberg kommune (møteleder)
Kjetil Kivle, ordfører, Lier kommune
Adrian Tollefsen, ordfører, Øvre Eiker kommune
Tore Opdal Hansen, fylkesordfører, Buskerud fylkeskommune
Stein Batalden, fagdirektør, Jernbanedirektoratet
Anders Hagerup, seksjonssjef, Statens vegvesen

Fra administrasjonen:
Susanne Vist, kommunedirektør, Øvre Eiker kommune
Bertil Horvli, kommunedirektør (konst.), Drammen kommune
Sikke Næsheim, kommunedirektør, Lier kommune
Gro Ryghseter Solberg, fylkesdirektør for samferdsel, Buskerud fylkeskommune
Heidi Eidskrem, kommunedirektør, Kongsberg kommune

Fra Buskerudbysekretariatet:
Gert Myhren, daglig leder (konst.)
Trond Solem
Ingunn Larsen
Gunnar Ridderström (konsulent, Norconsult)


	Forfall
	Kjell Arne Hermansen, ordfører, Drammen kommune
Sefrid Jakobsen, fagdirektør Sektorsamordning, Jernbanedirektoratet

	Møtested
	Øvre Eiker rådhus, Hokksund

	Møtetid
	Fredag 19. juni 2026 kl. 0900 - 1130

	Referent
	Ingunn Larsen

Referat fra politisk styringsgruppe 23.04.2026 (nr. 02 - 2026

Beslutning: Referatet godkjennes. 



Sak 13/26
Status for utredningen «Byutvikling i fellesskap»
 
Gert Myhren og Gunnar Ridderström orienterte om status for utredningsarbeidet, inkludert noen foreløpige funn. De viste til utredningsprogrammet «Byutvikling i fellesskap», vedtatt høsten 2025, som omfatter fire konsepter. Ett av disse må inkludere bompenger for at det skal være mulig å forhandle med staten om en eventuell byvekstavtale. Utredningen skal ferdigstilles høsten 2026. Deretter skal det tas en lokalpolitisk beslutning om utredningen skal på høring.

Foreløpige analyser viser at trafikken kan øke med om lag 12 prosent fram mot 2036 dersom utviklingen fortsetter som i dag. Dette avviker betydelig fra kravet om nullvekst i personbiltrafikken, som er en forutsetning for både belønningsavtale og byvekstavtale med staten. Befolkningsvekst og økt bruk av elbil vurderes som sentrale drivere. 

Samtidig ble det understreket at nullvekstmålet ikke er den viktigste lokale motivasjonen. Kommunene legger særlig vekt på framkommelighet, utvikling av by- og lokalsamfunn, et godt kollektivtilbud og tilgang på finansiering.

Det ble videre pekt på at Buskerudbyen har store geografiske variasjoner, og at virkemidler må tilpasses ulike behov. Bilen vil fortsatt være viktig der alternativene er få, mens det i pressområder må vurderes tiltak for å redusere bilbruk og legge bedre til rette for alternative transportformer. Ingen enkeltvirkemidler er tilstrekkelige alene. Bompenger (kun konsept 4) og parkering trekkes frem som de sterkeste virkemidlene. Men også kollektivtiltak og tilrettelegging for gående og syklende er viktige, særlig i kombinasjon med restriktive tiltak. 

Kun konseptet med bompenger gir rom for større infrastrukturinvesteringer, men også her er det betydelige begrensninger.

Ordførerne understreket betydningen av god politisk forankring i egne kommunestyrer og fylkesting. Det innkalles til et ekstramøte i politisk styringsgruppe i august for en ny statusoppdatering. 

Beslutning
1. Saken tas til orientering.
2. Innspill fra politisk styringsgruppe tas med i det videre arbeidet. 


Sak 14/26
Ny belønningsavtale 2026-2029 - signering

Gert Myhren orienterte. Statens tilbud til Buskerudbyen om ny belønningsavtale for 2026-2029 er sendt til politisk behandling i kommunene og fylkeskommunen. Kommunestyret i Drammen behandler saken 22. juni. Øvrige kommuner og fylkeskommunen har behandlet den, og godkjent belønningsavtalen. Forutsatt godkjenning også i Drammen, kan avtalen signeres før sommerferien. [Etterskrift: Avtalen ble 22. juni også godkjent av kommunestyret i Drammen.] På initiativ fra Vegdirektoratet, arbeides det med å få til en signering sammen med samferdselsministeren.


Sak 15/26 Status- og orienteringssaker

Revisjon av handlingsprogrammet 2026-2029 v/sekretariatet
Gert Myhren orienterte. Handlingsprogrammet for Buskerudbyen 2026–2029 må revideres fordi tilbudet om belønningsmidler er lavere enn det Buskerudbyen søkte om, og beløpet i søknaden ble lagt til grunn ved vedtaket av handlingsprogrammet i september 2025. Politisk styringsgruppe har tidligere vedtatt prinsipper for revisjonen, som innebærer å ta ut den planlagte ekstra bussatsingen og prisjustere tiltakene. Administrativ styringsgruppe har også gitt innspill til endringer i tekst om porteføljestyring og utvidet marginalliste. Revidert handlingsprogram behandles til høsten, etter signering av ny belønningsavtale.



Endret regnemåte for byindeksen v/sekretariatet
Gert Myhren orienterte. Byindeksen er hovedindikator for måloppnåelse i belønnings- og byvekstavtalene. Statens vegvesen har utviklet en ny beregningsmetode som reduserer usikkerheten i beregningene. Den nye regnemåten tas i bruk fra 2027, sammen med overgang til ettårig glidende indeks. Dette kan innebære at Buskerudbyen, som har økende trafikktrend, kan få høyere utslag i trafikkvekst. Det er foreløpig ikke gjennomført beregninger for Buskerudbyen med den nye metoden.

Utvikling i bussbruk v/Gro R. Solberg, Buskerud fylkeskommune 
Gro R. Solberg orienterte om utviklingen i bussbruken i starten av 2026. Det ble rapportert om økt kundetilfredshet og flere reiser sammenlignet med 2025. Per mai er det registrert en økning på om lag 272 000 reiser i Buskerud (5 prosent), hvorav 238 000 i Buskerudbyen. I Drammen og Lier er økningen på om lag 237 000 reiser (6,3 prosent).


Lik pris for buss og tog i Buskerudbyen v/Gro R. Solberg, Buskerud fylkeskommune
Gro R. Solberg orienterte. Hovedutvalg for samferdsel i Buskerud fylkeskommune har vedtatt å sende forslag om felles takst- og billettsystem – intern togavtale i Buskerud til behandling i Buskerudbyens organer. Solberg viste til at bybilletten har hatt begrenset effekt på reiseaktiviteten. Hovedutvalget ønsker derfor at det vurderes om noen av midlene kan omdisponeres til en togavtale, anslått til 5 mill. kroner årlig. Saken foreslås behandlet i forbindelse med revidert handlingsprogram.


Ferge på Drammenselva/-fjorden – vedtak i fylkeskommunen v/Gro R. Solberg, Buskerud fylkeskommune
Gro R. Solberg orienterte om vedtak i hovedutvalg for samferdsel om ferge på Drammenselva og -fjorden. Utvalget er positive til å utrede bestillingsbasert fergetilbud, og ønsker å bidra til videre utvikling. Fylkeskommunen vil delta i referansegruppe ved eventuell prosjektfinansiering, og åpner for å bruke avsatte midler i et pilotprosjekt. Det er også dialog om muligheter for å søke nasjonale midler.

Nasjonal reisevaneundersøkelse for 2025 v/sekretariatet
Gert Myhren presenterte noen av funnene i den nasjonale reisevaneundersøkelsen for 2025. Se vedlagt presentasjon. 


Sak 16/26 Eventuelt

Det ble ikke fremmet noen saker under Eventuelt.


Vedlegg

1. Presentasjonen vist på møtet.

